
«Em dic Josep», de Marc de la Varga. Intèrprets: Daniel Higiénico, Mont Plans i Pau Vinyals. Escenografia: Laura Galofré Navarro. Vestuari: Míriam Alemany. Direcció musical: Àlex Torío. Gravació i muntatge dels vídeos: Laura Galofré Navarro. Gravació i cançó de la filla: Cèlia Castellano. Assessorament: Jofre Dodero, Marta Díez, Antonio Joaquín Serrano. Disseny d'il·luminació i espai sonor: Xavi Gardés. Tècnic de funcions: Xavi Gardés. Imatge promocional: Roser Blanch. Vídeo promocional i vídeoclip: Marta Caravaca / Gusto Audiovisual. Disseny gràfic: Eladi Bonastre. Comunicació: Elisenda Riera Rovira. Premsa: Clara Cols Torras. Cap de sala: Xavi Gardés. Cap tècnic gires: Fernando Portillo. Administració: Josep Maria Milla i Sergio Matamala. Distribució: Elisenda Riera Rovira. Producció executiva: Clara Cols Torras i Sergio Matamala. Producció de Flyhard Produccions, S.L. i Festival Grec 2024. Amb el suport de l'ICUB - Institut de Cultura de Barcelona i ICEC - Institut Català de les Empreses Culturals. Amb la col·laboració de Teatre de Cal Bolet de l'Ajuntament de Vilafranca del Penedès. Agraïments: Associació Obertament, Ariadna Rogero, Lluís Arcarazo, Núria Sempere, José Pérez Ocaña, Isis López, Toni Vinyals, Cesc Casadesús, Lluna Gay, Jordi González de la Varga, Oriol Esteve, Marc Mitjà, Manu Menéndez, Marc Martínez, Marc Parrot, Jordi Mena, Marina Rossell, Berto Romero i Pep Blay. I al Jofre, la Marta i l'Antonio, perquè sense ells aquesta obra no seria una realitat. Ajudantia de direcció: Concha Milla. Direcció: Marc de la Varga. Festival Grec 2024. Sala Flyhard, Barcelona, 26 juny al 3 d'agost 2024. Reposició: 3 al 30 setembre 2024. 2025: Gira per diversos escenaris. Reposició: Sala Flyhard, Barcelona, 4 al 29 setembre 2025.

Afinats secrets de bars musicals nocturns


Hi ha una realitat paral·lela en els bars musicals nocturns. Que als anys 90 es multiplicava i que, ara només es pot recordar amb nostàlgia en comprovar que aquells fars musicals s'han fos i són oficines de coworking de finestrals reflectants. S'ha perdut l'olor de pixum, a secret, a vòmits i cridòria festiva. Ara tot és més net i polit, més healthy i urbà, però ha perdut l'ànima.

Marc G de la Varga retorna a una mena de documental (com a «El niño de la tele»), torna al metateatre. En aquest estadi es troba el dramaturg Marc G de la Varga (interpretat per Pau Vinyals) perseguint un mite: Camil Clot. Resseguint el rastre a través de la mare (Mont Plans) i del germà diagnosticat amb malaltia de salut mental (el músic que debuta d'actor Daniel Higiénico).

En aquesta persecució quasi suïcida s'hi troba un cert regust a «El día del Watusi» i, per la banda més surrealista a «Qué fue de Andrés Villarrosa». Pavlovski va sortir del seu silenci tornant puntualment als escenaris per fer un documental i per evidenciar que encara era viu. No va tenir tanta sort (o potser sí perquè l'ha superat la seva pròpia mort) l'artista de revista Paco Alonso («Paquito forever»).


Marc G. de la Varga, com Eu Manzanares, escriu sobre personatges de l'extrarradi («Lo nuestro», «Nessun Dorma», «Dopaland»), perdedors que lluiten per ser dignes i celebrar les seves petites victòries (ja sigui gaudint d'una cervesa, ja sigui cantant un tema amb la guitarra, ja sigui escoltant «Turandot» a tot volum a l'habitació, o bé aplaudint una posta de sol des de Montjuïc).

Són fills de proletaris que han tingut una segona residència a les Terres de l'Ebre i que recorden la infància amb molta tendresa, sabent que tot passa de llarg i que ells no tenen el comodí del privilegi. Les seves obres de teatre arrenquen de teràpies comunitàries («Xarnegos») o de veritables malsons («Tras la puerta»).


Marc G. de la Varga construeix una història aparentment patètica sobre ell i la seva dèria a sentir-se dramaturg i a tancar una història, per fer una aproximació afinada a l'estigmatització de malalties de salut mental com la bipolaritat. En aquesta muntanya russa, que salta a partir de talls radicals del drama a l'humor, Pau Vinyals, Mont Plans i un debutant Daniel Higiénico han de mantenir-se molt concentrats per no destensar el tapís que durant més d'una hora i mitja es va trenant davant d'una audiència entre absorta i divertida enmig d'una psicodèlia dramàtica.

L'enigma (el del nom, el de la personalitat, el dels comportaments estrafolaris fruits de l'eufòria) és el que fa bategar la trama. Vinyals / Marc G. de la Varga va descobrint, gràcies a una infinita paciència i curiositat, les veritats del germà de Camil, els traumes de la mare, la desconnexió amb la filla. I aquell miratge estrany d'una persona a qui tan aviat se la considera boja com genial.


Diu el pare de la química, Antoine Lavoisier, que la matèria no es crea ni es destrueix, només es transforma. Per al protagonista, que ha mastegat l'amargor del fracàs i de l'oblit dels clubs musicals "res s'arregla, només es transforma". Esdevé un mantra que ensenya a alçar-se amb molta més consciència que entusiasme. Ve a ser com una tornada que va repetint, com quan agafa la guitarra i canta una nova estrofa del tema principal (finalista al Premi Riiing del Festival Grec 2023.) La veu, la guitarra, la lletra i el desencís i el desig. Amb la mare emboirada de fons.
Jordi Bordes, Recomana, 3 agost 2024

El misteri del nom ocult


Hi ha coses que és millor dir-les de bon començament, abans que algú altre es vulgui fer el llest i s’anticipi. I això és el que fa precisament Marc de la Varga tot just iniciar-se la representació de la seva nova obra, i servint-se d’un Pau Vinyals que es transforma aquí amb entusiasme en el seu alter ego escènic i fins i tot s’apropia del seu nom i es fa dir de la Varga.

És possible que, davant la història que som a punt de veure representada (ens explica  Vinyals / de la Varga), a alguna  (o a més d’una) de les quaranta tres persones  que omplen el petit aforament de la Sala Flyhard li vingui al cap «Searching for Sugar Man», el documental guanyador de l’Oscar que li va recordar al món l’existència de Sixto Rodríguez. Aquell notable i socialment força conscienciat cantautor nord-americà, després d’haver intentar inútilment  triomfar a la indústria discogràfica cap a finals dels anys 60 i inicis dels 70, va llançar la tovallola i se’n va anar a treballar al sector de la construcció de la seva Detroit natal tot ignorant que a la Sud-Àfrica de l’apartheird i gràcies, en gran mesura a les seves lletres plenes de referències al maltracte rebut pels sectors més desfavorits de la societat, s’havia convertit en un veritable ídol de masses.

El fet que Rodríguez s’hagués retirat del món de l’espectacle sense deixar petjades de cap on s’havia encaminat el seu destí va alimentar llavors la llegenda segons la qual el cantautor s’havia suïcidat. I, malgrat que amb el pas dels anys, Rodríguez acabés fent alguns concerts al país de Mandela, el cert és que el misteri entorn a ell i el desconeixement del seu treball no van desaparèixer fins que el documental el va convertir en una celebritat mundial. L’any 2013, fins i tot va actuar al Poble Espanyol de Barcelona, una dècada abans de morir, ara fa tot just un any.


Però el cas de Rodríguez no és pas un cas aïllat. De fet, no ens costaria massa trobar a totes les cultures, a  tots els països i a totes les ciutats un bon grapat de talents maleïts que, després d’haver conegut un moment d’efímera celebritat (encara que aquesta s’hagués centrat en els circuits més o menys alternatius de la cultura més o menys underground, com passa en el cas que ara ens ocupa) desapareixen sense deixar rastre, però donant peu a aquella mena d’especulacions que, als quatre dies, ja s’han convertit en llegenda urbana.

I aquí és on entra en joc la història de Camil Clot, el desaparegut protagonista d’aquest espectacle que es presenta adoptant el format d’un documental teatral i musical. Per cert: potser és cosa meva, però el cas és que, i atès que el nom de l’absent es pronuncia constantment al llarg de la representació, més d’un cop la pronunciació de la seva fonètica em va evocar el nom d’aquella Camille Claudel que després d’haver estat l’amant de Rodin i haver quedat a l’ombra del geni consagrat malgrat el seu enorme talent com a escultora i després d’haver patit molt serioses crisis nervioses, va acabar passant tancada en un manicomi els últims trenta anys de la seva existència. I fins i tot si aquesta associació lliure és només cosa meva, el cert és que la Camille és també una molt emblemàtica representant de la mena de personatges dels quals ens vol parlar de la Varga, per tal “d’endinsar-nos en els secrets de la creació artística i de la ment humana i els trastorns que pateix”.  


I ara toca reconèixer-ho: és possible que fins i tot si a finals dels anys 90 (l’època en la qual va viure el seu moment de màximes expectatives) ja us movíeu per la vida nocturna de la Barcelona postolímpica i freqüentàveu els seus locals de música situada una mica al marge de l’industria mainstream, el nom de Camil Clot us resulti tan desconegut com m’ho resultava a mi mateix abans d’entrar a la Flyhard. No sentiu cap mena de vergonya. La mateixa Mont Plans —que realitza aquí una nova demostració del seu meravellós talent—, després de confessar que per aquella època estava feta una bona noctàmbula, reconeix no haver sentit a parlar mai del Camil.

Per contra, Berto Romero fa una petita aparició videográfica per deixar constància que ell sí n’havia sentit a parlar amb admiració, encara que no arribés a veure’l mai actuar a un escenari abans del seu sobtat mutis. I són precisament aquests comentaris sobre un personatge del qual tampoc l’autor en sabia res fins fa ben poc, i les preguntes que obre aquest mutis, les que van portar de la Varga a posar-se a escriure un text que, per moments (això també se’ns explica al llarg de la representació), va córrer el perill de no poder acabar materialitzant-se en muntatge teatral.

Però, per sort, aquí el tenim. I ficat dins la programació del Grec; quelcom que sempre fa patxoca, per molt petita (però alhora molt prestigiosa; això és el que importa) que sigui la sala en la qual es representa. Segur que en una sala com aquesta, en Camil s’hagués pogut sentir més a gust que en un gran estadi d’aquests que omplen en Bruce o els Estopa. Tot i que de vegades no importen les dimensions de la sala: quan, un cop s’atura la música, el cap es torna a omplir d’aquella mena de soroll que resulta més dolorós que el pitjor acufen, l’únic que vols és fugir.

I pel que sembla i pel que ens explicaran els familiars directes, un cop de la Varga es posi en contacte amb ells, això era precisament el que li passava cada cop amb més força al Camil, abans que decidís retirar-se dels escenaris musicals i de l’escenari  de la vida. Per cert: no deixa de ser curiós el vincle que es pot establir entre aquesta nova proposta escènica i «El niño de la tele», l’anterior obra de Marc de la Varga, centrada i protagonitzada per aquell molt cèlebre televisiu nen prodigi anomenat Rubén Ramírez que semblava tenir un futur molt prometedor en e món de l’espectacle... però que, quan va deixar de ser una criatura, va deixar també de despertar l’interès de les cadenes televisives i dels programadors dedicats al món del “show business”. Cert també:  el Camil que acaba volent situar-se fora de focus  i el Rubén que tant lamenta haver-se quedat fora de focus, no poden semblar més diferents. Però a tots dos, el seu pas pels escenaris o els  platós televisius els deixa exposats a la seva pròpia fragilitat.


Abans ja he deixat caure que de la Varga, un cop decidit que l’enigmàtic Clot tenia moltes possibilitats dramatúrgiques, va contactar amb els dos membres de la seva família que podien donar-li sobre ell aquella informació que semblava impossible trobar per altres indrets. I aquí és on cobren presència a l’escenari la mare del Camil, reencarnada en l’estupenda Mont Plans, i aquest germà del desaparegut que es diu Josep, que pateix un trastorn bipolar i que ens serveix per descobrir el desconegut talent com a actor (tan desconegut que ni ell mateix el coneixia perquè aquest és el primer cop que exerceix l’ofici) del també cantautor Daniel Higiénico.

Tot i no haver coincidit mai als escenaris, Higiénico té una edat similar a la que tindria ara Clot, i s’ha mogut sempre per un món artístic que presenta molts punt de contacte amb aquell pel qual es movia Clot. Així doncs, l’elecció no podia ser més encertada. I les inseguretats que ell mateix tenia sobre les seves mai provades aptituds interpretatives, queden de seguida eliminades: aquest Higiénico està fet una fera escènica, capaç de situar-se al mateix nivell, tant quan es fiquen en els seus respectius papers com quan juguen al metateatre fent d’ells mateixos, pel qual es mouen l’excel·lent Vinyals i la magnífica Plans.

Entre tots trets, i guiats de la mà per de la Varga, ens ofereixen una documental i molt musical comèdia dramàtica també sovint molt divertida, en la qual, quan l’humor es posa seriós, hi apareixen molt ben perfilats uns personatges que se les han de veure, tal i com us deia abans, amb allò sovint tan difícil que suposa conviure amb un cap que intenta tota l’estona fer-li la punyeta a la teva estabilitat mental i emocional i et fa caure en constants paranys autodestructius.


La imatge idealitzada de l’artista que posa el seu propi trastorn mental al servei de la creativitat contrasta sovint amb aquella altra no tan ideal de l’artista pel qual el trastorn es transforma en una boicotejadora barrera creativa. I de tot això (i ja de pas, de la Barcelona que va conèixer en Camil, en contrast amb la Barcelona d’ara mateix) ens parla, sovint entre rialles i força gresca, el notable espectacle de Marc de la Varga, tot utilitzat amb força gràcia una tècnica d’anar desvetllat misteris la resolució dels quals de vegades ja es veuen venir d’una hora lluny, tal i com evidència la Mont en una molt eixerida intervenció.

Això sí: tingueu molt  present que «Turandot» era l’òpera favorita del Camil. I si recordeu l’argument d’aquella obra que Puccini va deixar inacabada amb la seva mort i recordeu la meravellosa ària «Nessun Dorma» convertida en el fragment musical més cèlebre de l’òpera que Camil escoltava un i un altre cop, recordareu també que la clau dramàtica de l’obra resideix en el misteri d’un nom desconegut; que aquest nom sigui o no sigui revelat es converteix en una qüestió de vida o mort. I això té molt a veure amb la resolució dels enigmes que envolten el Camil, el Pep, la seva impagable mare i, ja posats, potser el mateix de la Varga.
Ramon Oliver, Recomana, 3 juliol 2024

Buscant un músic perdut als anys noranta


Sota la forma de presumpte documental d’investigació, Marc de la Varga s’ha inventat un relat de presumpta autoficció en què res és el que sembla. Una història hereva, sens dubte, de l’anterior creació del dramaturg, «El niño de la tele», estrenada a la mateixa Flyhard fa vuit anys, en què retratava la vivència de Rubén Ramírez, un nen que als dotze anys va conquerir l’èxit a les televisions dels anys noranta amb les seves imitacions. Un èxit que va desaparèixer amb la mateixa rapidesa que havia aparegut.


I d’aquell espectacle documental l’autor salta a un altre personatge documentable. Es tracta d’un tal Camil Clot, brillant músic de l'escena independent de la Barcelona de finals dels noranta que desapareix d’un dia per l’altre sense que ningú sabés el perquè. Marc de la Varga decideix investigar-lo buscant els seus familiars. Trobarà la seva mare (Mont Plans) i el presumpte germà del Camil (el tal Josep interpretat pel dinàmic Daniel Higiénico) i ell mateix es converteix en coprotagonista absent de la història, al qual dona vida Pau Vinyals. És una investigació ben conduïda amb tocs d’humor que manté l’interès de la proposta, però al nostre entendre un xic llastrada per un excés d’informació sobre l’autor i les seves circumstàncies; això funciona com a trencament entre el que és narració i el que és teatralització dels encontres.


Bona direcció i bona interpretació d’una Mont Plans a qui no hi ha paper al qual no tregui suc i un Pau Vinyals molt atent a donar el punt de naturalitat necessari. Una altra cosa és el cas de Daniel Higiénico, un músic, cantautor i perfomer escènic amb més de trenta anys a les espatlles i uns 2.500 concerts de tota mena i estil malgrat que sigui per a mi i per a molts de vostès tan desconegut com el Camil Clot de la recerca. Daniel és, sens dubte, una bèstia escènica. Sense subtileses però clavant el text amb contundència i, esclar, amb les qualitats vocals necessàries (sense excedir-se) per assumir les cançons d’un espectacle força musical. Una proposta d’interès i ben agraïda.

Santi Fondevila, ARA, 6 setembre 2024

Tot buscant Camil Clot


Torna a la Sala Flyhard «Em dic Josep», una obra escrita i dirigida per Marc de la Varga que va tancar temporada amb èxit de crítica i públic. Amb un format a mig camí entre el documental i el concert, que inclou a més la reconstrucció del procés mateix de recerca i escenificació, té com a principal objectiu atrapar-nos amb una bona història sobre creació, salut mental i segones oportunitats. El seu presumpte protagonista —absent, però evocat— és Camil Clot, un músic que va freqüentar l’escena underground de la Barcelona dels noranta i que va desaparèixer l’abril de 2004, després d’un concert a Puerto Hurraco. 


Per a la investigació que pretén dur a terme, l’autor ha comptat amb rostres coneguts de l’escena cultural, com són Marc Parrot, Berto Romero i Marina Rossell, entre d’altres, que apareixen entrevistats en vídeo per oferir-nos anècdotes —rumors, impressions— sobre el personatge que és punt de partida de l’obra: un geni, un boig, “el bruixot de la tribu”, “una persona amb una tempesta”. Una llegenda urbana, en definitiva. I per acabar d’espessir la pàtina d’epicitat —força irònica, en realitat— s’estableix una comparació explícita amb la pel·lícula «Searching for Sugar Man» (Malik Bendjellul, 2012), que recuperava la figura del desaparegut músic Sixto Rodríguez. La qüestió és que Marc de la Varga va sortir a l’encontre del misteriós Camil Clot, però qui va trobar va ser el germà d’aquest, el Josep, i la seva mare. De manera que va anar deixant de banda el mite per retratar amb humor i tendresa una dolorosa realitat, la del trastorn bipolar que afecta un dels implicats. Hi ha en aquesta obra, més assaig que concert, una mena d’urgència de viure intensament cada instant de la posada en escena, des de la pura consciència i celebració de l’artifici. I això és bonic i gratificant de veure. 


La proposta té en comú amb «Nodi: de gossos i malditos», de La Moukhles & Sentís, i amb «Pupilas pintaban mis sábanas», de la companyia Lalínea, el fet de gravitar entorn de la biografia d’una persona que ha quedat als marges del relat cultural, però que té un talent mereixedor de focus i/o una història per explicar. Aquí es tracta de dos germans del barri del Gornal: l’un    —el Josep— és viu, i l’altre —el Camil—, mort. De manera recurrent es fa broma amb la suposada manca de formació actoral del cantautor Daniel Higiénico, que els encarna tots dos —ja ho entendreu quan hi aneu— i els presta algunes anècdotes i trets identitaris. El cert, però, és que el músic està molt bregat en explicar històries i defensar el seu propi personatge amb no poca coqueteria. Aquest Josep que ara interpreta, tancat a casa o “amagat sota una col”, va haver de matar la part més pública de si mateix, la més exitosa, per sobreviure. Les coses no s’arreglen —diu— sinó que es transformen, però l’esquerda no desapareix mai.  


Mont Plans interpreta la mare del Josep amb una gràcia impagable: com fuma, com parla! Sense ella, encisadora en el paper d’aquesta dona patidora   —però, també, capaç de veure en el seu fill un talent i una llum que a la majoria, malauradament, els passen desapercebuts—, la funció és inimaginable. I Pau Vinyals, el tercer en discòrdia, ens posa en antecedents i ens transporta, gràcies al poder evocador de la paraula, a aquella Barcelona dels anys noranta, el del Karma i el Màgic, Manu Chao, Los Fresones Rebeldes i el DJ Sideral. La major part del temps, però, assumeix el paper del dramaturg i director Marc de la Varga, a fi de recrear per a nosaltres el procés mateix de recerca i plasmació escènica. Així, exagera l’estupor que li genera el Josep la primera vegada que hi interacciona, i transita molt expressivament pel peculiar vincle d’amistat que hi construeix, fins a arribar a l’episodi culminant de la borratxera còsmica —que diria Pau Malvido—, on es mostra frenètic, embogit, divertidíssim. Tots dos actors —Xirgu, ella; Apuntador amb personalitat, ell— estan immensos. 


La història es va construint a través d’entrevistes parcialment escenificades, en alternança amb els pensaments en veu alta dels actors, que surten dels seus respectius personatges per fer d’ells mateixos i parlar a públic en un to explicatiu que frega la confidència, multiplica l’efecte còmic i aporta calidesa a una història que és, abans de res, una temptativa d’explicar-se, un assaig d’ella mateixa. Se subratlla així l’aventura que suposa engegar un projecte, el que té de més intangible i el work in progress mateix. Pur metateatre, en interacció amb el sempre còmplice Xavi Gardés, al comandament de la llum i el so.


L’obra consta de cinc “moviments” i transita tant per les successives etapes de la cerca i coneixença com per les diferents fases del trastorn bipolar.  En un tempo andante, com demana una caminada per Montjuïc fins al mirador, el dramaturg coneix el Josep i la seva mare. En els episodis següents, sabem de la primera actuació del Camil —en un bar amb “calendaris vells de camioners ja morts”— i de la seva sensibilitat extrema, que amenaçava de desbordar-lo quan el soroll dins el seu cap substituïa la música. “Què fas si no saps com funcionen les coses”; “Porto ulleres per veure-hi del revés”. Assistim a fal·laces especulacions, enigmes identitaris i deliris operístics. I addiccions    —Mont Plans fa una fugaç, deliciosa picada d’ullet a «El tango de la cocaína»—, relacions sexoafectives, actuacions, crisis. Quan arriba l’allegro, som a la fase d’eufòria d’un Camil Superstar a Puerto Hurraco, el seu últim concert. El pitjor és que, després del pic, ve la baixada. I presto, prestissimo els personatges ens porten fins a la revetlla de Sant Joan: karaoke desfasat, foguera a la platja i posta de sol. 


La comèdia —amb música i vocació documental— consta també d’una coda que és un cant a la resiliència i l’esperança. «Em dic Josep» parla de fracassos i revessos; de creació, confiança i remuntada; de persones lluminoses que, de vegades, són com forats negres. Per contrast amb un passat no tan llunyà, fa una radiografia del present, en una ciutat del tot transformada en nom de l’olimpisme i el turisme —“cada vez hay más rubios en Barcelona”—. I, sobretot, ens ofereix tres emocionants, vivíssimes interpretacions que se’ns emporten com un vendaval.

Ana Prieto Nadal, Núvol, 9 setembre 2024

Entre la cançó i l'assaig

Les fronteres entre el teatre documental, la ficció i l’autoficció són cada dia més borroses. Cosa que ens encanta. Al cap de vuit anys de silenci després d’un sorprenent primer espectacle («El niño de la tele»), el dramaturg Marc de la Varga torna a la Sala Flyhard amb «Em dic Josep», ara fent temporada després de la seva estrena en el passat festival Grec. Aquesta és una història de música i salut mental que se’ns presenta en un format híbrid, a mig camí entre l’assaig i la confessió. La protagonitza la vida enigmàtica de Camil Clot, un músic que va sobrevolar l’escena “underground” de Barcelona a finals dels anys vuitanta, quan la ciutat encara no havia venut la seva ànima al turisme. Amb un peu en la realitat i l’altre en la ficció, «Em dic Josep» es capbussa en la memòria col·lectiva i familiar mentre explora la representació del trastorn bipolar en escena.


De la Varga dirigeix un repartiment estrany, però no per aquesta raó menys excepcional: a la veterana Mont Plans i el jove Pau Vinyals se’ls uneix el músic Daniel Higiénico en el seu primer treball com a actor. La llum dels seus ulls i la veritat despullada de la seva presència escènica demostren que la tria ha estat un gran encert. Vinyals assumeix el paper del dramaturg i ens explica la seva investigació sobre la figura de Clot, una de tantes estrelles fugaces que van aparèixer i desaparèixer breument a la ciutat. Mont Plans és la mare del Josep, el germà del subjecte en qüestió, i només necessita una cadira i un cigarro per fer que ens endinsem en la ficció. Daniel Higiénico interpreta el Josep amb una gran naturalitat, i les seves cançons a la guitarra afegeixen una capa més al muntatge: veiem aquest home entre el geni i el boig sense necessitat de fer grans escarafalls.


«Em dic Josep» és un muntatge despullat i essencial, com una vella balada de rock una mica passada de moda, que aprofita amb intel·ligència tots els trucs i mecanismes de la representació teatral. Ens quedem amb ganes de saber molt més d’aquest músic que podia “tocar” la música amb les mans. Que ningú s’adormi perquè aquest és un espectacle que, com els seus intèrprets i protagonistes, té una enorme personalitat. 

Oriol Puig Taulé, Babelia / Quadern, El País, 14 setembre 2024

El músico amigo del sol con una tormenta interior


La súbita desaparición de un tal Camil Clot, músico de la escena 'underground' en la Barcelona de finales de los 90, dotado de un gran talento, llegó a oídos del dramaturgo y director Marc de la Varga, que quiso rescatar su historia, como ya hizo en el documental «El niño de la tele» con otro prodigio olvidado: Rubén Ramírez, famoso rostro infantil de la televisión a finales del siglo XX. Camil Clot dio un último concierto en abril del 2004 en Puerto Hurraco y ya no se supo nada de él. Su búsqueda y las conversaciones que De la Varga mantuvo con los familiares más cercanos, la madre y el hermano, pasaron a convertirse en el material para la escenificación. Una obra con formato de teatro documental y musical que ha vuelto a la Sala Flyhard regalando al público un doble descubrimiento: la figura del enigmático Camil y la del también músico y cantautor Daniel Higiénico, que asume al protagonista del título en una brillante interpretación que supone su debut como actor, como recuerda bromista Berto Romero –“pero, no es actor”- en una aparición videográfica.  


Daniel Higiénico, barcelonés afincado en Mallorca desde 1989, construye un personaje entrañable y empático, dúctil y visceral, como dicen era Camil. Está magnífico, cargando con una pesada montaña rusa emocional, consecuencia de las abruptas subidas y bajadas del trastorno bipolar. Dibuja muy bien las fluctuaciones de conducta y ánimo, destapándose como un verdadero animal escénico.  Se nota que lleva más de 30 años sobre los escenarios  —“siempre he jugado con el teatro en mis actuaciones”—, ha declarado el músico, que entona perfectamente junto a dos grandes de la interpretación: Mont Plans y Pau Vinyals.


Una estupenda Plans borda a la madre de Camil, reacia y áspera al principio por la intromisión en sus vidas de De la Varga, y luego, dulce y cada vez más henchida de orgullo por su hijo, genio maldito y olvidado. Vinyals, álter ego del dramaturgo, dibuja con entusiasmo su pasión por el proyecto y va trazando una bonita amistad con el protagonista. Le acompaña a ver desaparecer a su amigo el sol desde un mirador de Montjuïc y comparte confidencias, episodios maniacos y depresivos, huidas y una divertida juerga etílica.


La pieza coquetea inicialmente con el relato detectivesco y se cita el oscarizado largometraje documental «Searching for Sugar Man», que también fue tras los pasos de un músico desaparecido (Sixto Rodriguez). El suicidio sobrevoló el caso de Rodriguez y lo hace también en el de Camil y, paradójicamente, quien acabó con su vida por depresión fue el joven cineasta sueco Malik Bendjelloul dos años después de triunfar con su documental.


De la Varga nos abre las puertas de la creación escénica y de la fragilidad humana en un montaje emotivo y poético, trufado de humor y drama, canciones y nostalgia por la Barcelona preturística de Zeleste. Una historia que nos atrapa y visibiliza con tacto y ternura los estragos de la enfermedad mental mientras nos habla de supervivencia, amistad y esperanzadoras segundas oportunidades.

Imma Fernández, Recomana, 23 setembre 2024
 PAGE 
1

